Povilas Šiaučiūnas

Povilas Šiaučiūnas (g. 1948 m. rugpjūčio 7 d. Klaibūnuose, Raguvos valsčiuje) – Lietuvos dailininkas grafikas, pedagogas.

Biografija 
1959–1963 m. mokėsi Malavolės (Trakų r.) pradinėje mokykloje, 1963–1967 m. – Marijampolės Jono Jablonskio vidurinėje mokykloje, 1967–1971 m. – Kauno Stepo Žuko taikomosios dailės technikume, įgijo dailininko-apipavidalintojo kvalifikaciją. 1973–1974 m. Klaipėdos buities tarnybos įmonių susivienijimo „Pajūris“ dailininkas apipavidalintojas. 1974–1978 m. studijavo Lietuvos valstybinės konservatorijos Klaipėdos kultūros fakulteto Dailės skyriuje, įgijo dailininko kvalifikaciją.

Nuo 1978 m. P. Šiaučiūnas gyvena, dirba ir kuria Panevėžyje. 1978–1988 m. Panevėžio stiklo fabriko vyr. dailininkas, 1988–1991 m. Panevėžio autokompresorių gamyklos „Aurida“ vyr. dailininkas, 1991–1993 m. Panevėžio miesto vyr. dailininkas. 1993–1997 m. dirbo katalikiško žurnalo „Šaltinis“ dailininku ir techniniu redaktoriumi. 1997–1998 m. Panevėžio katalikiškosios kurčiųjų ir neprigirdinčiųjų mokyklos dailės mokytojas, nuo 1998 m. iki pensijos Panevėžio kurčiųjų ir neprigirdinčiųjų pagrindinės mokyklos dailės mokytojas ir auklėtojas. 2000–2002 m. Panevėžio apskrities Gabrielės Petkevičaitės-Bitės viešosios bibliotekos parodų kuratorius.

Nuo 1990 m. Lietuvos dailininkų sąjungos narys. Panevėžio ekslibrisininkų klubo „Bitė“ narys. 2016 m. įsitraukė į Panevėžio esperantininkų klubo „Revo“ veiklą.

Su Liucija Šiaučiūniene užaugino du vaikus: Tadą Šiaučiūną (1978–2013) ir Kristiną Šiaučiūnaitę (g. 1980 m.).

Kūrybinė veikla 
1976 m. P. Šiaučiūnas, besimokydamas Lietuvos valstybinės konservatorijos Klaipėdos kultūros fakultete, sukūrė pirmąjį ekslibrisą. Dailininkas jau yra sukūręs virš 1000 ekslibrisų.

Didelę kūrybos dalį apima portretiniai ekslibrisai. Juose su lengvu humoru piešiami pažįstamų, bičiulių, kultūros veikėjų portretai. Išskirtiniai ekslibrisai sukurti Donatui Banioniui, Vitui Matuzui, popiežiui Jonui Pauliui II, Vincui Kisarauskui. Ši jo kūrybos kryptis sietina su išlavintu įgūdžiu piešti karikatūras. Dailininko ekslibrisams būdingas primityvumas, stambios figūros ir elementų taupumas, minimalistinėje kompozicijoje telpa visos išraiškai reikalingos prasmės.

Sukūrė raižinių ciklus „Varnos“, „Zodiako ženklai“, „Kasdienybė“, „Raudonasis teroras“ ir kt. Estampų, karikatūrų, plakatų, parodų katalogų, keleto knygų maketų, interjerų ir plastikos elementų projektų autorius. Iliustravo Broniaus Riboko poezijos knygą „Šermukšnių vynas“, Kazimiero Vilkonio esė „Rūpintojėlio paunksmė“. Yra nutapęs akvarelių, aliejinės tapybos ir mišrios technikos darbų.

Nuo 1978 m. P. Šiaučiūnas dalyvauja parodose Lietuvoje ir užsienyje (Baltarusijoje, Ukrainoje, Kazachijoje, Lenkijoje, Čekijoje, Jugoslavijoje, Rumunijoje, Belgijoje, Prancūzijoje, Švedijoje, Vokietijoje, Italijoje, Meksikoje, JAV, Australijoje ir kitur). Dailininko grafikos darbai įvertinti premijomis ir diplomais.

2006 m. P. Šiaučiūnas atsiliepė į Pasaulio anykštėnų bendrijos iniciatyvą steigti Anykščiuose dailės galeriją ir dovanojo savo lakštinės grafikos kolekciją Bendrijos meno fondui.

2010 m. dailininkas Vilniaus universiteto bibliotekos Grafikos kabinetui padovanojo 606 ekslibrisus.

2018 m. dalį savo ekslibrisų P. Šiaučiūnas patikėjo saugoti Šiaulių apskrities Povilo Višinskio viešajai bibliotekai.

Panevėžio apskrities Gabrielės Petkevičaitės-Bitės viešojoje bibliotekoje saugomas dailininko P. Šiaučiūno rankraščių fondas, kuriame – ne tik jo kurti ekslibrisai, lakštinės grafikos, akvarelės darbai, bet ir įvairūs apdovanojimai, gauti Lietuvoje ir įvairiose užsienio šalyse vykusiuose konkursuose, padėkos, garbės raštai, fotografijos, laiškai.

Įvertinimas 

 1986 m. Konkursas „G. Petkevičaitei-Bitei 125“ (Puziniškis, Panevėžio r., Lietuva), paskatinamoji premija.
 1987 m. Konkursas-paroda „Panevėžys 1917–1987“ (Panevėžys, Lietuva), paskatinamoji premija.
 1988 m. Konkursas „Panevėžio rajono literatūrinė praeitis ir dabartis“ (Panevėžys, Lietuva), trečioji premija.
 1989 m. Tarptautinis konkursas „Lietuvos rašytojai“ (Vilnius, Lietuva), trečioji premija.
 1990 m. Konkursas-paroda „Ex libris. Žalgiriui – 580“ (Vilnius, Lietuva), Lietuvos mokslų akademijos Istorijos instituto prizas.
 1990 m. Konkursas-paroda „Priekulei – 450“ (Priekulė, Lietuva), premija.
 1991 m. Tarptautinis konkursas, skirtas J. Zikaro 110-osioms gimimo metinėms „Juozas Zikaras, 1881–1944“ (Panevėžys, Lietuva), Lietuvos kultūros fondo prizas.
 1991 m. Konkursas „Pranciškui Skorinai – 500“ (Minskas, Baltarusija), antroji premija.
 1991 m. Tarptautinis konkursas „Šilutei – 480“ (Klaipėda, Lietuva), Šilutės miesto savivaldybės premija.
 1992 m. Tarptautinis konkursas „Ex libris. Skaudvilė‘92“ (Skaudvilė, Lietuva), pirmoji premija.
 1992 m. Tarptautinė trienalė-konkursas „Sakralinis ekslibrisas“ (Vilnius, Lietuva), antroji premija.
 1992 m. Konkursas „Klaipėdai – 740“ (Klaipėda, Lietuva), paskatinamoji premija.
 1992 m. Tarptautinis konkursas „Katowice'92“ (Katovicai, Lenkija), garbės diplomas.
 1992 m. Konkursas poeto, vertėjo Maksimo Bagdanovičiaus 100-osioms gimimo metinėms (Minskas, Baltarusija), antroji premija.
 1993 m. Tarptautinis konkursas „Panevėžys – 490“ (Panevėžys, Lietuva), premija.
 1995 m. Konkursas-paroda „Lietuvos sportas ekslibrise“ (Vilnius, Lietuva), Vilniaus savivaldybės Kultūros ir meno skyriaus padėkos raštas.
 1996 m. Tarptautinis konkursas „Ekslibrisas Lietuvos geležinkeliui“ (Vilnius, Lietuva), prizas.
 1996 m. Tarptautinis konkursas „Utena – 735“ (Utena, Lietuva), diplomas.
 1996 m. Ivano Frankivskas tarptautinė paroda-konkursas „Собор 1596–1996“ (Ukraina), diplomas.
 1998 m. Tarptautinis konkursas „Trakų istorijos muziejui – 50“ (Trakai, Lietuva), diplomas.
 1998 m. Tarptautinis konkursas, skirtas rašytojui Roberto Cabral del Hoyo (Meksika, Šiaurės Amerika), padėka.
 2001 m. Konkursas-paroda „Духовность и культура Казахстана“ (Aktobė, Kazachstanas), diplomas.
 2006 m. Tarptautinis konkursas „Vytauto Valiušio keramikos muziejus Leliūnuose“ (Utena, Lietuva), konkurso laureatas.
 2006 m. Tarptautinis konkursas „Lietuvos kariuomenė ekslibrise“ (Vilnius, Lietuva), specialusis Lietuvos kariuomenės vado generolo majoro Valdo Tutkaus prizas.
 2010 m. Tarptautinis konkursas-paroda „Skaudvilė – 250“ (Skaudvilė, Lietuva), seniūnijos padėka.
 2014 m. Tarptautinė paroda-konkursas „Kristijonui Donelaičiui 300“ (Vilnius, Lietuva), diplomas.

Šaltiniai

Nuorodos 
 Ekslibrisai. Povilas Šiaučiūnas
 Povilas Šiaučiūnas. Kas yra ekslibrisas?

Lietuvos dailininkai
Lietuvos grafikai
Lietuvos pedagogai